b'\n_START_ARTICLE_\nFlyktningeruta\n_START_PARAGRAPH_\nFlyktningeruta er betegnelsen p\xc3\xa5 en fottur langs \xc3\xa9n av rutene som ble brukt av kurerer og flyktningeloser under andre verdenskrig for \xc3\xa5 frakte post, ustyr eller mennesker over grensen til Sverige. Ruta begynner ved Skullerudstua i Oslo og g\xc3\xa5r \xc3\xb8stover gjennom kommunene Enebakk og Eidskog til Sverige._NEWLINE_Rundt 50 000 nordmenn flyktet til Sverige under andre verdenskrig. 250-300 mennesker av disse ble eskortert langs kur\xc3\xa9r-ruta Timian, en Milorg-opprettet rute gjennom \xc3\x98stmarka i Oslo. Vandreruta Flyktningeruta f\xc3\xb8lger Timianruta fram til \xc3\x98yeren. P\xc3\xa5 den \xc3\xb8stre siden av \xc3\x98yeren m\xc3\xb8ttes flere ulike flyktningeruter fra ulike deler av \xc3\x98stlandet, og flyktningeloser eskorterte flyktningene videre mot Sverige. N\xc3\xa6rmere grensen tok grenselosene over. Mange av dem som flyktet ut av Oslo ble fraktet med bil eller buss et stykke p\xc3\xa5 vei. Noen f\xc3\xa5 ble kj\xc3\xb8rt nesten helt frem til grensen, men de fleste hadde en lang og farlig tur over flere dager f\xc3\xb8r de kom dit. Dagens Flyktningerute f\xc3\xb8lger en tras\xc3\xa9 vi vet ble brukt av mange. _NEWLINE_Flyktningeruta som merket tur ble innviet 9. juni 1995 i forbindelse med frigj\xc3\xb8ringsjubileet. I 2015 ble turen nymerket og lansert som historisk vandrerute av DNT Oslo og Omegn, Riksantikvaren og Foreningen Flyktningeruta. _NEWLINE_Langs Flyktningeruta ligger det flere kulturminner, som hytter, koier, g\xc3\xa5rdstun og andre bygninger som ble brukt som skjulesteder og til ly og overnatting for flyktninger og kurerer.'